Lørdag ramte det landsdækkende tørkeindeks 10, hvilket er det højeste på skalaen. Det er første gang siden sommeren 2018, at det landsdækkende tørkeindeks har ramt 10. Selvom tørkeindekset ikke kan komme højere end 10, så tiltager tørken alligevel over de næste dage, hvor der ingen regn er i sigte. Tiltagende tørke Med prognoser, som ikke har en dråbe på skemaet, ventes den nuværende tørke at blive mere markant. Grunden til den manglende regn findes igen i de store højtryk, som har etableret sig omkring landet. De holder fronter og nedbør på afstand, så solen kan bage ned over landet og skubbe til vandfordampningen. Den manglende regn og den evige sol forværrer tørken, som allerede nu har fået tørkeindekset til at toppe. Sammen med de sommerlige dagstemperaturer, som ventes de næste dage, kan tørkeindekset i hele landet nå op mod 10. Tørkeindekset er et mål for, hvor stort et vandunderskud der er i landjorden, og det beregnes ved at kigge på forskellen i, hvor meget nedbør der er faldet over en given periode, og hvor meget vand der er fordampet over samme periode. Rundt regnet svarer et tørkeindeks på 10 nogenlunde til, at jorden er 100 millimeter regn i underskud. Tørkeindekset kan ikke overgå 10, men naturen kan sagtens blive mere udtørret og gå mere end 100 millimeter regn i underskud. Prognoser peger på regn – men langt fra nok I de seneste uger har der nærmest ikke været en eneste dråbe regn i prognoserne, men det ser ud til at ændre sig nu. Flere veletablerede vejrmodeller peger nu på, at der i slutningen af den kommende uge kan være regn på vej, dog i et mindre omfang. Lige nu ser regnen hovedsageligt ud til at falde omkring weekenden i form af byger, hvilket ikke ligeligt fordeler nedbøren. De seneste prognoser peger på lokalt mellem 5 og 15 millimeter, da nogle af bygerne måske kan være kraftige. Mange steder vil det dog også holde tørt. Selvom der er udsigt til nedbør, er det langtfra nok til at afhjælpe den tørstende danske natur. Naturen er over 100 millimeter regn i underskud, og for at komme tørken til livs skal der i hele landet over en lang periode falde vedvarende regn. Det er ikke noget, som optræder i prognoserne. Langtidsprognoserne er heller ikke optimiske, da sæsonprognoserne fra det Europæiske vejrcenter, ECMWF, viser, at der forventes markant mindre regn herhjemme i juli i forhold til normalen.

Opsummering:
Prognoser peger på nedbør i slutningen af ugen.